பாரதப்புழா, இருவஞ்சி, கோரப்புழா, பூனூர் புழா உட்பட பல ஆறுகள் கோடைகாலத்தைப் போல இப்போதே வறண்டு காணப்படுகின்றன. கோழிக்கோட்டில் ஓடும் இருவஞ்சிப் புழா ஆறு சுமார் 50 ஆண்டுகளுக்குப் பின்னர் செப்டம்பர் மாதத்திலேயே வறண்டு விட்டது. கடந்த வாரம் வரை கரைபுரண்டு ஓடிய பல ஆறுகள் இப்படி திடீரென வறண்டு போனது அனைவருக்கும் கடும் அதிர்ச்சியை ஏற்படுத்தியுள்ளது.இது குறித்து மத்திய நீர் ஆதார ஆராய்ச்சி மேலாண்மை மைய அதிகாரிகளுக்கு கேரள அரசு தகவல் கொடுத்தது. இதையடுத்து இந்த மையத்தின் வல்லுநர்கள் கேரளா சென்று வறண்ட ஆறுகள் மற்றும் நீர்நிலைகளில் ஆராய்ச்சி நடத்தினர். இந்த ஆராய்ச்சியில் பல்வேறு திடுக்கிடும் தகவல்கள் கிடைத்தன. பொதுவாக ஆறுகளின் அடிப்பகுதியில் நிலத்தடி நீரை குறையாமல் காக்கும் ஒரு மேலடுக்கு காணப்படும். சமீபத்தில் ஏற்பட்ட வெள்ளத்தில் இந்த மேலடுக்கு பகுதி அடித்துச் செல்லப்பட்டது தான் ஆறுகள் வறண்டு போவதற்கு காரணமாக அமைந்துள்ளது. சாதாரணமாக மழைக்காலங்களில் இந்த மேலடுக்கு அடித்துச் செல்லப்படுவது வழக்கமானது தான் என்றாலும் சமீபத்தில் ஏற்பட்ட வெள்ளப்பெருக்கால் 100 செ.மீ. ஆழத்தில் மேலடுக்கு பகுதி அடித்துச் செல்லப்பட்டு விட்டது.தற்போது வறண்டுள்ள ஆறுகளை ஒட்டியுள்ள கிணறுகள் மற்றும் குளங்களிலும் நீர் மட்டம் வேகமாக குறைந்து வருவது வல்லுனர்களுக்கு அடுத்த அதிர்ச்சியை ஏற்படுத்தியுள்ளது. இதற்கான காரணம் குறித்து அறிய மேலும் கூடுதல் ஆராய்ச்சி செய்ய வேண்டியது அவசியம் என்று நீர் ஆதார ஆராய்ச்சி மேலாண்மை மைய அதிகாரிகள் தெரிவித்துள்னர்.